# விக்கிப்பீடியா:மொழிபெயர்ப்பாளர்/அணுக்கம் வேண்டுகோள்கள்/தொகுப்பு

## சா. அருணாசலம்

### பயனர் கருத்துகள்

பயனர் முன்பு இக்கருவி கொண்டு உருவாக்கிய பல்வேறு கட்டுரைகளில் சிலவற்றைச் சரி பார்த்தபோது, சில கட்டுரைகள் அல்லது பகுதிகளின் மொழிபெயர்ப்பு மிகுந்த ஏமாற்றமளிப்பதாக உள்ளது. பல இடங்களில் எந்த வித மாற்றமும் இன்றி மொழிபெயர்ப்புக் கருவி தந்த உள்ளடக்கத்தை அப்படியே பயன்படுத்தியுள்ளதைக் காண முடிகிறது. இது தமிழ் மொழி நடைக்கு முரணாகவும் ஆங்கில விக்கிப்பீடியா கட்டுரையைப் படித்தாலன்றி புரிந்து கொள்ளவே முடியாத அளவுக்கு மோசமான மொழிபெயர்ப்பாகவும் உள்ளது. குறிப்பாக, இச்சிக்கல் படங்களின் விமர்சனப்பகுதியில் ஆங்கில இதழ்களில் வந்த துணுக்குகளைப் பகிரும் போது நேர்கிறது.  
எடுத்துக்காட்டுக்கு,  
*"விமர்சகர் ஒருவர், "திரைப்படம் "சதுப்பு நிலம்" என்று எழுதியதுடன், "நகைச்சவை நடிகர்களின் ஆடம்பரமான வகைப்படுத்தல்" என்றும் "குறிப்பாக திரைப்படத்தை எங்கும் எடுத்துச் செல்லாத பாடல்களின் கண்மூடித்தனமான சலசலப்பு", என்றும் எழுதி மோனிஷாவிற்கு "அதிகாரம்", தமிழ்த் திரைப்படங்களில் புதுமுகம்", "நுட்பமான பாத்திரத்தில் ஹரிஹரன் சிறப்பாக நடித்தார். ஸ்ரீவித்யா ஒரு சில காட்சிகளில் அவருடைய தாதாவாக மிளிர்கிறார்". என்று கூறினார்."* (பூக்கள் விடும் தூது கட்டுரையில் இருந்து)  
இது இப்பயனர் மட்டுமல்லாது பல்வேறு பயனர்களின் பங்களிப்புகளிலும் காணக்கூடியதாக உள்ளது. எனவே, மொழிபெயர்க்கச் சிரமமாக உள்ள இப்பகுதியை முற்றிலுமாக விட்டுவிடுவது நல்லது. அல்லது, பாலாஜி ஜெகதீஷ் செய்வது போல் தமிழ் இதழ்களில் இருந்து விமர்சனப் பகுதிகளைப் பகிரலாம். பழைய படங்களுக்கு இவ்வாறான தமிழ் விமர்சனங்கள் இணையத்தில் கிடைக்காவிட்டாலும் பரவாயில்லை. அப்படியே விட்டுவிடலாம்.  
இன்னொன்று, நடிகர்கள் பற்றிய விவரங்களை *Actor as character* என்று வருகிற பகுதியே அப்படியே *நடிகர் பாத்திரம் போன்று* என்று மொழிபெயர்க்கிறார்கள். இதுவும் இப்பயனர் பங்களித்த கட்டுரை மட்டுமன்றி பல்வேறு கட்டுரைகளிலும் காணக்கூடிய சிக்கலாக உள்ளது. இவ்வாறான மொழிபெயர்ப்புகளைப் பார்க்க மிகவும் மன உளைச்சலாக உள்ளது. இவ்வாறான கவனக்குறைவான பங்களிப்புகள் தமிழ் விக்கிப்பீடியா மீது வாசகர்களுக்கு உள்ள நம்பிக்கையைக் குலைக்கும். ஆகவே, பயனர் இக்கருவி கொண்டு உருவாக்கிய முந்தையை கட்டுரைகளைச் சீராக்கி மீண்டும் விண்ணப்பிக்க வேண்டுகிறேன். ஓரிரு கட்டுரைகளில் மட்டும் சிக்கல் என்றில்லாமல் பல்வேறு கட்டுரைகளிலும் சிக்கல்கள் உள்ளதால் இந்தக் கோரிக்கையை வருத்தத்துடன் பதிவு செய்கிறேன். முந்தைய கட்டுரைகளைச் சீராக்குவதில் மொழிபெயர்ப்புத் தரத்தை உறுதி செய்வதில் உதவி தேவையெனில் மற்ற பங்களிப்பாளர்கள் உதவத் தயாராக இருக்கிறோம். அது வரை இக்கருவிக்கான அணுக்கம் வழங்க வேண்டாம் என்றும் கேட்டுக் கொள்கிறேன். பயனர் அருள்கூர்ந்து என்னுடைய இக்கருத்தைத் தனிப்பட்ட முறையில் எடுத்துக்கொண்டு வருத்தப்படாமல் தமிழ் விக்கிப்பீடியா நலனைக் கருத்தில் கொண்டு ஆக்கப்பூர்வமாக அணுகுவார் என்று நம்புகிறேன். நன்றி. --இரவி (பேச்சு) 11:50, 8 மே 2025 (UTC)  
:என்னுடைய தொகுப்புகளில் உள்ள பிழைகளைத் தேடிக் கண்டுபிடித்ததற்கு மிக்க நன்றி. கொரோனோ காலத்தில் அதிகமான தொகுப்புகளில், அதிகப் பிழைகளுடன் எழுதியிருந்தேன். இப்போது என் பார்வைக்கு வரும் கட்டுரைகளைத் திருத்தி வருகிறேன். நீங்கள் சுட்டிக் காட்டினாலும் தவறாக எடுத்துக் கொள்ளமாட்டேன். பிழையுள்ள, என் தொகுப்புகள் உள்ள கட்டுரைகளில் கருத்துகளை வரவேற்கிறேன். அண்மையில் ஜேம்ஸ் வசந்தன் என்ற கட்டுரையிலும் தானியங்கித் தமிழாக்கத்தை நீக்கியுள்ளேன். இனி விமர்சனப்பகுதியில் வரும் உள்ளடக்கத்தில் கவனம் செலுத்துகிறேன். காலம் கடந்தாலும் பரவாயில்லை. கட்டுரைகளைத் திருத்திவிட்டு வருகிறேன். நன்றி.-- சா. அருணாசலம் (உரையாடல்) 17:16, 8 மே 2025 (UTC)
::எவரொருவர் பங்களித்த கட்டுரைகளிலும் பிழைகளைத் தேடிக் கண்டுபிடிப்பது என் நோக்கமில்லை. என்னுடையது உட்பட அனைவரது பங்களிப்புகளும் மேம்படுத்தத் தக்கவையே. மற்ற பயனர்களை ஒப்பிட தாங்கள் உருவாக்கிய கட்டுரைகள் சிலவே என்பதாலும் அவற்றில் ஒரே பாங்கிலான சிக்கல்கள் இருந்ததாலும் அவற்றைத் திருத்துவது நடைமுறைச் சாத்தியத்திற்கு உட்பட்டது என்கிற அடிப்படையிலேயே சுட்டிக் காட்டினேன். உண்மையில் தமிழிலக்கண விதிகளைச் சுட்டிக்காட்டக்கூடிய உங்கள் பங்களிப்புகளில் இத்தகைய சிக்கல்களைக் கண்டதில் எனக்கும் வியப்பே. ஒரு வேளை கொரோனா காலம், பல ஆண்டுகளுக்கு முந்தைய பங்களிப்பு என்றால் புரிந்துகொள்கிறேன். என்னுடைய கருத்துகளை நல்ல முறையில் ஏற்றுக் கொண்டு மாற்றங்களைச் செய்து வருவதற்கு நன்றி. - இரவி (பேச்சு) 14:01, 9 மே 2025 (UTC)